Document ID: 32004D0069

Komisjoni otsus,
22. detsember 2003,
millega võetakse vastavalt nõukogu direktiivile 92/43/EMÜ vastu Alpide biogeograafilises piirkonnas asuvate ühenduse tähtsusega alade loetelu
(teatavaks tehtud numbri K(2003) 4957 all)
(2004/69/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, [1] eriti selle artikli 4 lõike 2 kolmandat lõiku,
ning arvestades järgmist:
(1) Direktiivi 92/43/EMÜ artikli 1 punkti c alapunktis iii osutatud Alpide biogeograafiliste piirkondade alla kuuluvad järgmised ühenduse territooriumid, kooskõlas direktiivi artikliga 20 loodud elupaikade komitee poolt 23. oktoobril 2000 heaks kiidetud biogeograafilisele kaardiga: Alpid (Austria, Itaalia, Saksamaa, Prantsusmaa), Püreneed (Prantsusmaa ja Hispaania), Apenniinid (Itaalia) ning Fennoskandia mäestiku põhjapoolne osa (Rootsi ja Soome).
(2) Direktiivi 92/43/EMÜ artikli 1 kohased loetelud ühenduse tähtsusega aladest nimetatud piirkonnas on kooskõlas kõnealuse direktiivi artikli 4 lõikega 1 edastanud komisjonile Austria 24. oktoobril 2003, Itaalia 11. septembril 2003, Saksamaa 7. novembril 2003, Prantsusmaa 23. oktoobril 2003, Hispaania 7. märtsil 2002 ja 9. juulil 2002, Soome 9. septembril 2002 ning Rootsi 3. juulil 2002.
(3) Kavandatavate alade loeteludele oli lisatud teave iga ala kohta Natura 2000 vormil, mis on kehtestatud komisjoni 18. detsembri 1996. aasta otsusega 97/266/EÜ. [2]
(4) Selle teabe hulka kuulub kõnealuse liikmesriigi esitatud ala uusim kaart, ala nimi, asukoht ja ulatus ning direktiivi 92/43/EMÜ III lisas nimetatud kriteeriumide rakendamisel saadud andmed.
(5) Komisjon on kokkuleppel iga asjaomase liikmesriigiga koostanud esialgse nimekirja, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid, ning selle põhjal tuleks vastu võtta ühenduse tähtsusega aladeks valitud alade nimekiri.
(6) Teadmised looduslike elupaigatüüpide ja liikide olemasolu ja leviku kohta täienevad pidevalt, muu hulgas ka kooskõlas artikliga 11 läbi viidud seire tulemusel, ning seetõttu tehti hindamine ja valik ELi tasandil parima kättesaadava teabe põhjal.
(7) Vastavalt Euroopa Ühenduste Kohtu väljakujunenud kohtupraktikale "selleks, et koostada ühenduse tähtsusega alade esialgset loetelu, mille alusel oleks võimalik luua konkreetsete erikaitsealade Euroopa sidus ökoloogiline võrgustik, peab komisjonil olema põhjalik loetelu aladest, mis pakuvad siseriiklikul tasandil ökoloogilist huvi direktiivi eesmärgi seisukohast, milleks on looduslike elupaikade ning loodusliku loomastiku ja taimestiku kaitse. Ainult sel viisil on võimalik saavutada direktiivi 92/43/EMÜ artikli 3 lõikes 1 sätestatud eesmärki, milleks on säilitada või taastada asjaomaste looduslike elupaigatüüpide ja liikide elupaikade soodsat kaitsestaatust nende looduslikul levilal, mis võib paikneda ühenduse piirides kahe või enama riigi territooriumil."
(8) Hoolimata kättesaadavast teabest ja Euroopa looduskaitse ja bioloogilise mitmekesisuse teemakeskuse poolt ettevalmistatud biogeograafia seminaride raames teostatud ühtsest hindamisest ning liikmesriikidega peetud kahepoolsetest kohtumistest pole mõned liikmesriigid kavandanud direktiivis 92/43/EMÜ elupaigatüüpidele ja liikidele esitatud nõuetele vastavaid piisavaid alasid. Seetõttu ei saa järeldada, et käesoleva otsuse lisas 2 loetletud liikide ja elupaigatüüpide osas oleks võrgustik valmis. Kuigi teabe saamisel ning liikmesriikidega kokkuleppele jõudmisel on tekkinud viivitus, arvab komisjon, et tuleks vastu võtta alade esialgne loetelu, mida tuleks täiendada kooskõlas direktiivi 92/43/EMÜ artikliga 4 käesoleva otsuse lisas 2 loetletud elupaigatüüpide ja liikide osas, mille puhul liikmesriigid pole kavandanud direktiivi 92/43/EMÜ nõuetele vastavaid piisavaid alasid.
(9) Käesoleva otsusega ettenähtud meetmed on kooskõlas direktiivi 92/43/EMÜ artikli 20 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse I lisas on direktiivi 92/43/EMÜ artikli 4 lõike 2 kolmandas lõigus ette nähtud loetelu ühenduse tähtsusega aladest Alpide biogeograafilises piirkonnas.
Nimetatud loetelu täiendatakse liikmesriikide lisaettepanekute põhjal direktiivi 92/43/EMÜ artikli 4 kohaste elupaigatüüpide ja liikide osas, mis on määratletud käesoleva otsuse II lisas.
Artikkel 2
Käesolev otsus on adresseeritud liikmesriikidele.
Brüssel, 22. detsember 2003

Labels: 19
20